Document ID: 32012R0505

REGULAMENTUL DE PUNERE ÎN APLICARE (UE) NR. 505/2012 AL COMISIEI
din 14 iunie 2012
de modificare și de rectificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 14 alineatul (2), articolul 16 alineatul (1) litera (d), articolul 16 alineatul (3) litera (a), articolul 21 alineatul (2), articolul 22 alineatul (1), articolul 26 litera (a), articolul 38 literele (a) și (b),
întrucât:
(1)
Articolul 14 alineatul (1) litera (d) din Regulamentul (CE) nr. 834/2007 stabilește normele generale de producție pentru hrana ecologică pentru animale în ceea ce privește proveniența. În cadrul abordării respective, hrana pentru animale produsă în exploatația proprie completează ciclul de producție ecologică din cadrul exploatației. Producția de hrană pentru animale din cadrul exploatației și/sau utilizarea resurselor de hrană pentru animale din regiune reduc necesitățile de transport și sunt benefice pentru mediu și natură. În consecință, pentru a îndeplini mai bine obiectivele Regulamentului (CE) nr. 834/2007 referitoare la aspectele ecologice și în lumina experienței, este necesar să se stabilească o cotă minimă de hrană pentru animale produsă în exploatația proprie pentru porcine și specii de păsări de curte și să se mărească cota minimă pentru erbivore.
(2)
Legislația orizontală referitoare la materiile prime pentru hrana animalelor, la furajele combinate și la aditivii pentru hrana animalelor a fost revizuită prin Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor, de modificare a Regulamentului (CE) nr. 1831/2003 al Parlamentului European și al Consiliului și de abrogare a Directivei 79/373/CEE a Consiliului, a Directivei 80/511/CEE a Comisiei, a Directivelor 82/471/CEE, 83/228/CEE, 93/74/CEE, 93/113/CE și 96/25/CE ale Consiliului și a Deciziei 2004/217/CE a Comisiei (2). Articolele și anexele relevante la Regulamentul (CE) nr. 889/2008 al Comisiei (3) trebuie, prin urmare, adaptate.
(3)
Elaborarea unor norme de producție ecologică armonizate, la nivelul Uniunii, care să vizeze păsările de curte tinere este complexă, întrucât punctele de vedere ale părților vizate în ceea ce privește cerințele tehnice variază foarte mult între ele. Pentru a se acorda mai mult timp pentru elaborarea unor norme detaliate privind producția de pui ecologici, trebuie prelungită regula excepțională pentru utilizarea puilor neecologici.
(4)
Producția de culturi ecologice de plante proteaginoase este mult mai mică decât cererea. În special, oferta de plante proteaginoase ecologice nu este încă suficient de disponibilă calitativ și cantitativ pe piața Uniunii pentru a îndeplini cerințele nutriționale ale porcinelor și ale păsărilor de curte crescute în exploatații ecologice. Prin urmare, este adecvat să se permită o proporție foarte redusă de hrană proteică neecologică pentru animale ca regulă excepțională pentru o perioadă de timp limitată.
(5)
Pentru a specifica și clarifica mai mult utilizarea termenului „ecologic” și a siglei ecologice a UE la etichetarea hranei pentru animale produse din ingrediente ecologice, dispozițiile relevante ale Regulamentului (CE) nr. 889/2008 trebuie reformulate.
(6)
Utilizarea aditivilor pentru hrana animalelor poate fi permisă în producția de hrană ecologică pentru animale în anumite condiții. Statele membre au depus cereri pentru o serie de substanțe noi, care trebuie autorizate în temeiul articolului 16 alineatul (1) din Regulamentul (CE) nr. 834/2007. Pe baza recomandărilor grupului de experți pentru avize tehnice în materie de producție ecologică (EGTOP) (4), care a concluzionat că aditivii pentru hrana animalelor: formiat de sodiu, ferocianura de sodiu, natrolit-fonolit și clinoptilolit respectă obiectivele și principiile ecologice, substanțele respective trebuie incluse în anexa VI la Regulamentul (CE) nr. 889/2008.
(7)
În secțiunea A din anexa VIII la Regulamentul (CE) nr. 889/2008 a intervenit o greșeală în cerințele referitoare la utilizarea extractelor de rozmarin ca aditiv pentru hrana ecologică, care trebuie, prin urmare, corectată.
(8)
Prin urmare, Regulamentul (CE) nr. 889/2008 trebuie modificat în consecință.
(9)
Pentru a li se permite operatorilor să continue să utilizeze regulile excepționale de producție în legătură cu hrana neecologică pentru animale și cu puii neecologici după data actuală de expirare a regulilor respective, modificările regulilor excepționale aduse prin prezentul Regulament trebuie să se aplice de la 1 ianuarie 2012 cu scopul de a evita obstacolele sau întreruperea producției ecologice.
(10)
Măsurile prevăzute în prezentul regulament sunt conforme cu avizul Comitetului de reglementare pentru producția ecologică,
ADOPTĂ PREZENTUL REGULAMENT:
Articolul 1
Dispoziții de modificare
Regulamentul (CE) nr. 889/2008 se modifică după cum urmează:
1.
Articolul 19 se înlocuiește cu următorul text:
„Articolul 19
Hrana pentru animale provenită din exploatația proprie sau din alte surse
(1) În cazul erbivorelor, cu excepția perioadei anuale de transhumanță, sub rezerva articolului 17 alineatul (4), cel puțin 60 % din furaje trebuie să provină din unitatea proprie sau, dacă nu este posibil, sunt produse în cooperare cu alte exploatații agricole ecologice situate în aceeași regiune.
(2) În cazul porcinelor și al păsărilor de curte, cel puțin 20 % din hrană trebuie să provină de la unitatea respectivă sau, dacă acest lucru nu este fezabil, să fie produsă în aceeași regiune în cooperare cu alte exploatații ecologice sau cu alți operatori din sectorul hranei pentru animale.
(3) În cazul albinelor, la sfârșitul sezonului de producție, stupii trebuie lăsați cu rezerve suficiente de miere și polen pentru a supraviețui peste iarnă.
Hrănirea coloniilor de albine este permisă numai în cazul în care supraviețuirea stupilor este pusă în pericol din cauza condițiilor climatice. Hrana trebuie să conțină miere ecologică, siropuri de zahăr ecologic sau zahăr ecologic.”
2.
Articolul 22 se înlocuiește cu următorul text:
„Articolul 22
Utilizarea anumitor produse și substanțe pentru hrana animalelor
În sensul articolului 14 alineatul (1) litera (d) punctul (iv) din Regulamentul (CE) nr. 834/2007, numai următoarele substanțe pot fi utilizate la prelucrarea hranei ecologice pentru animale și pentru hrănirea animalelor ecologice:
(a)
materii prime neecologice pentru hrana animalelor, de origine vegetală sau animală, sau alte materii prime pentru hrana animalelor, enumerate în anexa V secțiunea 2, cu condiția:
(i)
să fie produse sau pregătite fără solvenți chimici; și
(ii)
să se respecte restricțiile prevăzute la articolul 43 sau la articolul 47 litera (c);
(b)
mirodenii, plante aromatice și melase neecologice, cu condiția:
(i)
să nu fie disponibile în formă ecologică;
(ii)
să fie produse sau pregătite fără solvenți chimici; și
(iii)
utilizarea lor să fie limitată la 1 % din rația de hrană a unei anumite specii, calculată anual ca procent din substanța uscată din hrana pentru animale de origine agricolă;
(c)
materii prime ecologice pentru hrana animalelor, de origine animală;
(d)
materii prime pentru hrana animalelor, de origine minerală, care sunt enumerate în anexa V secțiunea 1;
(e)
produse din pescuit durabil, cu condiția:
(i)
să fie produse sau pregătite fără solvenți chimici;
(ii)
utilizarea acestora să fie limitată la alte animale decât cele erbivore; și
(iii)
utilizarea hidrolizatului din proteine de pește să fie limitată numai la animalele tinere;
(f)
sarea de mare, sarea gemă grunjoasă;
(g)
aditivii pentru hrana animalelor enumerați în anexa VI.”
3.
La articolul 24, alineatul (2) se înlocuiește cu următorul text:
„(2) Produsele fitoterapeutice, oligoelementele și produsele enumerate în anexa V secțiunea 1 și în anexa VI secțiunea 3 sunt preferate antibioticelor sau tratamentelor veterinare alopatice chimice de sinteză, cu condiția ca efectul lor terapeutic să fie eficient pentru speciile de animale în cauză și pentru boala pentru care a fost destinat tratamentul.”
4.
La articolul 25k alineatul (1), litera (d) se înlocuiește cu următorul text:
„(d)
materii prime ecologice pentru hrana animalelor, de origine vegetală sau animală.”
5.
La articolul 25m, alineatul (1) se înlocuiește cu următorul text:
„(1) În acvacultura ecologică pot fi utilizate numai materiile prime pentru hrana animalelor, de origine minerală, enumerate în anexa V secțiunea 1.”
6.
La articolul 42 litera (b), data „31 decembrie 2011” se înlocuiește cu „31 decembrie 2014”.
7.
Articolul 43 se înlocuiește cu următorul text:
„Articolul 43
Utilizarea de hrană neecologică de origine vegetală sau animală pentru animale
În cazul în care se aplică condițiile stabilite la articolul 22 alineatul (2) litera (b) din Regulamentul (CE) nr. 834/2007 și agricultorii nu sunt în măsură să obțină hrana proteică pentru animale exclusiv din producția ecologică, se permite utilizarea unei proporții limitate de hrană pentru animale proteică neecologică pentru porcine și specii de păsări de curte.
Procentul maxim autorizat de hrană proteică neecologică pentru animale pentru o perioadă de 12 luni în privința speciilor respective este 5 % pentru anii calendaristici 2012, 2013 și 2014.
Cifrele se calculează anual sub forma unui procent din substanța uscată de hrană pentru animale de origine agricolă.
Operatorul păstrează documente justificative privind necesitatea prevalării de prezenta dispoziție.”
8.
Articolele 59 și 60 se înlocuiesc cu următorul text:
„Articolul 59
Domeniul de aplicare, utilizarea mărcilor și a descrierilor comerciale
Prezentul capitol nu se aplică în cazul hranei pentru animalele de companie și al hranei pentru animale cu blană.
Mărcile și descrierile comerciale care poartă o indicație prevăzută la articolul 23 alineatul (1) din Regulamentul (CE) nr. 834/2007 pot fi utilizate numai dacă toate ingredientele de origine vegetală sau animală sunt obținute prin metoda de producție ecologică și cel puțin 95 % din substanța uscată a produsului este compusă din aceste ingrediente.
Articolul 60
Indicații privind hrana prelucrată pentru animale
(1) Termenii menționați la articolul 23 alineatul (1) din Regulamentul (CE) nr. 834/2007 și sigla ecologică a UE pot fi utilizați în cazul hranei prelucrate pentru animale cu condiția să fie îndeplinite toate cerințele următoare:
(a)
hrana prelucrată pentru animale respectă dispozițiile Regulamentului (CE) nr. 834/2007 și, în special, ale articolului 14 alineatul (1) litera (d) punctele (iv) și (v), în cazul producției de animale, sau ale articolului 15 alineatul (1) litera (d), în cazul producției de animale de acvacultură, și ale articolului 18;
(b)
hrana prelucrată pentru animale respectă dispozițiile prezentului regulament și în principal pe cele ale articolelor 22 și 26;
(c)
toate ingredientele de origine vegetală sau animală conținute în hrana prelucrată pentru animale sunt obținute prin metoda de producție ecologică;
(d)
cel puțin 95 % din substanța uscată a produsului este compusă din produse agricole ecologice.
(2) Sub rezerva cerințelor stabilite la alineatul (1) literele (a) și (b), următoarea mențiune poate fi utilizată pentru produsele care conțin cantități variabile de materii prime utilizate pentru producerea hranei pentru animale obținute prin metoda de producție ecologică și/sau de materii prime utilizate pentru producerea hranei pentru animale provenite din produse în conversie la agricultura ecologică și/sau pentru produsele menționate la articolul 22 din prezentul regulament:
«poate fi utilizat în producția ecologică în conformitate cu Regulamentul (CE) nr. 834/2007 și cu Regulamentul (CE) nr. 889/2008»”.
9.
Anexele V și VI se înlocuiesc cu textul din anexa la prezentul regulament.
Articolul 2
Dispoziții de rectificare
În anexa VIII secțiunea A din Regulamentul (CE) nr. 889/2008, rândul referitor la aditivul alimentar E 392 se înlocuiește cu următorul text:
„B
E 392 *
Extracte de rozmarin
X
X
Numai atunci când provin din producția ecologică”
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Cu toate acestea, punctele 6 și 7 de la articolul 1 se aplică de la 1 ianuarie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iunie 2012.

Labels: 3
17
6